ചതുരക്കുളം സംരക്ഷണത്തിനു തുടക്കമാകുന്നു കോണത്തുകുന്ന്: വെള്ളാങ്കല്ലൂര് പഞ്ചായത്തിലെ 12ാം വാര്ഡില് ഉള്പ്പെട്ട 189 വര്ഷം പഴക്കമുള്ള ചതുരക്കുളത്തിന്റെ സംരക്ഷണത്തിനു തുടക്കമാകുന്നു. ഇതിനു തുടക്കം കുറിച്ചുകൊണ്ട് ജില്ലാ പഞ്ചായത്തിന്റെ വികസന ഫണ്ടില്നിന്ന് 25 ലക്ഷം അനുവദിച്ചതായി ജില്ലാ പഞ്ചായത്ത് പ്രസിഡന്റ് പി.കെ. ഡേവിസ് പറഞ്ഞു. കൂടാതെ സംസ്ഥാന സര്ക്കാര് പദ്ധതിയുടെ ഭാഗമായി ജില്ലയില് സംരക്ഷണം ആവശ്യമായ ഒരേക്കറിലധികം വലുപ്പമുള്ള കുളങ്ങളുടെ പട്ടികയിലും ഈ കുളം ഉള്പ്പെടുത്തി. കുളം സന്ദര്ശിക്കാനെത്തിയതായിരുന്നു അദ്ദേഹം. കരൂപ്പടന്ന ചന്തയ്ക്കു സമീപമുള്ള ഒന്നരയേക്കറോളം വരുന്ന പഞ്ചായത്തിലെ ഏറ്റവും വലിയ ശുദ്ധജല സംഭരണിയാണിത്. ജില്ലാ പഞ്ചായത്ത് പ്രസിഡന്റിനോടൊപ്പം ജില്ലാ പഞ്ചായത്ത് വികസനകാര്യ സ്ഥിരം സമിതി അധ്യക്ഷ ലത ചന്ദ്രന്, പഞ്ചായത്ത് പ്രസിഡന്റ് എം.എം. മുകേഷ്, സെക്രട്ടറി കെ.ബി. സജീവ്കുമാര്, ടി.കെ. ഷറഫുദ്ദീന്, ജിയോ ഡേവിസ്, എം.എച്ച്. ബഷീര്, മൈക്കിള്, സിമി സെബാസ്റ്റ്യന് തുടങ്ങിയവരും ഉണ്ടായിരുന്നു. കുളത്തിന്റെ സംരക്ഷണവുമായി ബന്ധപ്പെട്ട് നിരവധി നിവേദനങ്ങള് നല്കിയിരുന്നു. റോഡ് കുളത്തിലേക്ക് ഇടിഞ്ഞ ഭാഗം കെട്ടിസംരക്ഷിക്കലാണ് ആദ്യം ചെയ്യുക.